**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 25.11.2023, ora 08.00 – 26.11.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 26.11.2023, ora 07.00**

**RÂURI**

Debitele au fost în creștere datorită precipitațiilor căzute în interval și propagării pe râurile din bazinele hidrografice: Argeș, Vedea, Ialomița, Buzău, Bârlad, pe afluenții Oltului inferior și pe cele din Dobrogea, iar pe cursurile mijlocii și inferioare ale Someșului și Jiului creșterile au fost numai prin propagare.

Pe celelalte râuri, debitele au fost în general în scădere.

Scurgeri importante pe versanţi, torenţi şi pâraie, viituri rapide cu efecte de inundaţii locale şi creşteri mai importante de debite şi niveluri, s-au produs pe unele râuri mici din Dobrogea, datorită precipitațiilor mai însemnate cantitativ, căzute în intreval.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Barcău, Crișuri, Mureș, Bega, Timiș, Bârzava, Moravița, Caraș, Nera, bazinele superioare ale Crasnei, Jiului, bazinul superior și mijlociu al Oltului, cursurile superioare ale Trotuşului şi Putnei, cursul superior şi mijlociu al Bistriței și mai mici (sub 30%) pe afluenții din bazinul inferior al Jiului, pe unii afluenți din bazinul inferior al Oltului și pe râurile din Dobrogea.

În interval a fost emisă o **AVERTIZARE HIDROLOGICĂ** pentru fenomene imediate.

Este în vigoare **ATENȚIONAREA HIDROLOGICĂ** **nr. 123 din 24.11.2023.**

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în creştere ca urmare a precipitațiilor prognozate şi propagării pe râurile din Dobrogea și bazinul Bârlad, iar pe cursurile inferioare ale Someșului, Jiului, Argeșului, Ialomiței și Buzăului creșterile se vor datora numai propagării.

Pe celelalte râuri, debitele vor fi în general în scădere.

Sunt posibile scurgeri importante pe versanţi, torenţi şi pâraie, viituri rapide pe râurile mici, cu posibile efecte de inundaţii locale şi creşteri mai importante de debite şi niveluri, cu posibile depăşiri ale **COTELOR DE ATENȚIE,** pe unele râuri din Dobrogea, ca urmare a precipitațiilor mai însemnate cantitativ prognozate.

Rămâne în vigoare **ATENȚIONAREA HIDROLOGICĂ nr. 123 din 24.11.2023.**

**DUNĂRE**

Debitul la intrarea în țară (secțiunea Baziaș) în intervalul 25 – 26.11.2023 a fost în creștere, având valoarea de 8300 m3/s, peste media multianuală a lunii noiembrie (4650 m3/s).

În aval de Porţile de Fier, debitele au fost în creștere.

Debitul la intrarea în țară (secțiunea Baziaș) va fi în creştere (8700 m3/s).

În aval de Porţile de Fier, debitele vor fi în creştere.

**2.** **Situația meteorologică în intervalul 24.11.2023, ora 08.00 – 25.11.2023, ora 06.00**

**ÎN ŢARĂ**

Vremea a fost predominant închisă și s-a răcit față de ziua precedentă, astfel, în cea mai mare parte a țării, valorile termice s-au situat sub mediile multianuale specifice acestei date. În regiunile sudice și sud-estice au căzut precipitații pe tot parcursul intervalului, astfel, prin acumulare, s-au totalizat cantități de apă de 20...25 l/mp, iar în sudul Munteniei și în Dobrogea de peste 40...50 l/mp; ziua și la începutul nopții acestea au fost sub formă de ploaie și trecător lapoviță, apoi au predominat ninsorile. În Transilvania și Moldova și izolat în celelalte regiuni, temporar au căzut precipitații slabe mai ales sub formă de lapoviță și ninsoare. La munte temporar a nins, local însemnat cantitativ în Carpații Meridionali, unde s-a depus strat nou de zăpadă de 15...25 cm. Vântul s-a intensificat treptat în special din orele serii, în est, sud-est și local în sud și centru, în general cu viteze de 45...55 km/h, iar în a doua parte a nopții în sudul Moldovei, jumătatea estică a Munteniei și în Dobrogea au fost rafale de 75...80 km/h și pe arii restrânse de peste 90...95 km/h, viscolind ninsoarea și determinând reducerea semnificativă a vizibilității. Rafale de vânt de peste 100...110 km/h s-au consemnat pe parcursul nopții în zona înaltă a Carpaților Meridionali și Carpaților de Curbură, unde a fost viscol, condiții în care vizibilitatea a fost scăzută. Este strat de zăpadă în mare parte a zonei montane și măsoară -în platformele stațiilor meteo- până la 49 cm în Munții Făgăraș, la altitudini de peste 2000 m, dar pe alocuri și în sud, centru și est, sub 5 cm. Temperaturile maxime au fost cuprinse între 1 grad la Șiria, Joseni și Toplița și 11 grade la Mangalia, iar la ora 06 valorile termice erau cuprinse între -5 grade la Șiria și Dumbrăvița de Codru și 5 grade la Târgu Jiu, Apa Neagră, Sulina și Sfântu Gheorghe. În nord-vestul teritoriului, izolat, a fost ceață.

*Observație: de ieri dimineață, de la ora 6, au fost în vigoare 3 mesaje pentru fenomene meteorologice periculoase imediate, 2 avertizări cod roșu emise de către SRPV Constanța și 1 avertizare cod roșu emisă de către CNPM București pentru Muntenia.*

**LA BUCUREŞTI**

Vremea a fost închisă și s-a răcit accentuat, astfel încât valorile termice s-au situat sub cele specifice perioadei. Pe parcursul zilei a plouat, iar noaptea s-au semnalat precipitații mixte și s-au acumulat cantități de apă de până la 23 l/mp. Vântul va sufla slab și moderat, cu intensificări în a doua parte a intervalului, cu rafale de 45...55 km/h. Temperatura maximă a fost de 6 grade la toate stațiile meteorologice, iar la ora 6 temperatura era de 1 grad.

**3. Prognoza meteorologică în intervalul 25.11.2023, ora 08.00 – 26.11.2023, ora 08.00**

**ÎN ŢARĂ**

Vremea va fi rece pentru această dată. Pe parcursul zilei, în jumătatea estică a Munteniei, Dobrogea și în Moldova, va fi viscol, vântul va avea intensificări susținute cu rafale în general de 85...90 km/h, iar vizibilitatea va scădea sub 50 m. Izolat cantitățile de apă vor mai depăși 10...15 l/mp și se va mai depune strat nou de zăpadă. În zona înaltă a Carpaților Meridionali și Carpaților de Curbură rafalele vor depăși 100...110 km/h, zăpada va fi viscolită și troienită diminuând semnificativ vizibilitatea. Și în celelalte regiuni vântul va prezenta intensificări temporare, în general cu viteze de 50...60 km/h, cerul va fi temporar noros, iar precipitații slabe mai ales sub formă de ninsoare și lapoviță se vor semnala local în vest și centru. Noaptea, cerul va deveni variabil în mare parte din țară, ninsorile se vor restrânge către nord-estul țării, iar intensitatea vântului va fi în diminuare treptată, astfel doar pe arii restrânse în sud, centru și est vor mai fi viteze în general de 45...55 km/h, iar în zona montană înaltă de 70...80 km/h, viscolind zăpada. Temperaturile maxime se vor încadra între -3 și 6 grade, iar cele minime între -8 și -1 grad.

**LA BUCUREŞTI**

Vremea va fi mai rece decât normal în această perioadă din an. Cerul va avea înnorări în primele ore, când vor mai fi precipitații slabe, mixte, apoi va deveni variabil. Vântul va avea intensificări, cu rafale în general de 45...50 km/h. Temperatura maximă va fi de 5...6 grade, iar cea minimă de -4...-2 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei III de aplicare a restrictiilor.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.
1. ***CALITATEA MEDIULUI***
2. **În domeniul aerului**

***Agenția pentru Protecția Mediului Dâmbovița*** informează telefonic despre producerea, în data de 25.11.2023, unui incendiu la o hala situata in localitatea Ciocănești, județul Dâmbovița, cu degajări mari de fum in atmosferă. IJSU Dâmbovița a transmis mesaj prin sistemul Ro-Alert. La locul incendiului s-a deplasat o echipa a GNM-CJ DB. Hala are o suprafață de aproximativ 300 mp cu structura de panouri sandwich. In hala cuprinsa de flăcări exista butoaie cu vopsea si utilaje dezafectate. Nu s-a identificat încă proprietarul. Nu s-au raportat victime. Nu se știe deocamdată cauza declanșării incendiului.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

 **DIRECȚIA COMUNICARE**